**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/3117-5/2023.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2023. szeptember 12-én 13.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Hegyiné Havasi Valéria alpolgármester

dr. Temesvári Zsolt

Varga József képviselők

**Igazoltan távol:** Inhof Tamás képviselő

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 3 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Balatonszepezd Község Önkormányzata Szervezeti és Működési Szabályzatáról szóló önkormányzati rendeletének módosítása**

*Előterjesztő: Bíró Imre polgármester*

**2) A Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendelet módosítása**

*Előterjesztő: Bíró Imre polgármester*

**3) Az elismerő cím és helyi kitüntetés alapításáról és adományozásának rendjéről szóló önkormányzati rendelet módosítása**

*Előterjesztő: Bíró Imre polgármester*

**4) Döntéshozatal sebességmérők telepítése tárgyában**

*Előterjesztő: Bíró Imre polgármester*

**5) Vízvezetési szolgalom alapítása a DRV Zrt. javára**

*Előterjesztő: Bíró Imre polgármester*

**6) Bursa Hungarica Felsőoktatási Önkormányzati Ösztöndíjrendszer 2024. évi fordulójához történő csatlakozás**

*Előterjesztő: Bíró Imre polgármester*

**7) Kötelező felvételt biztosító általános iskolai körzethatárok véleményezése**

*Előterjesztő: Bíró Imre polgármester*

**VEGYES ÜGYEK**

**NAPIREND TÁRGYALÁSA**

**1) Balatonszepezd Község Önkormányzata Szervezeti és Működési Szabályzatáról szóló önkormányzati rendeletének módosítása**

*Előterjesztő: Bíró Imre polgármester*

**Bíró Imre polgármester:** A szemétszállító cég előírta, hogy a 60 literes űrtartalomra kötött szerződés módosul, amihez igazolás kell, de a hatáskör az önkormányzatnál van, ezt a jegyző hatáskörébe javasolt átruházni. Kérdezi, hogy van-e valakinek kérdése, észrevétele?

*Varga József képviselő megérkezik, a képviselő-testület 4 fővel folytatja a munkát.*

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**13/2023. (IX.13.) ÖNKORMÁNYZATI RENDELET**

Balatonszepezd Község Önkormányzata Képviselő–testülete a Balatonszepezd Község Önkormányzata Szervezeti és Működési Szabályzatáról szóló 3/2019. (III.29.) önkormányzati rendeletének módosításáról szóló rendelet–tervezetet elfogadja, és 13/2023. (IX.13.) számon önkormányzati rendeletei közé iktatja.

**2) A Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Egy éve folyamatosan tárgyalás alatt áll, sokat beszéltek róla. Ez már egy letisztázott, állami főépítész által jóváhagyott terv. Részletekbe nem megy bele, az előterjesztés ismert. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**14/2023. (IX.13.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendelet módosításáról szóló rendelet-tervezetet elfogadja és 14/2023. (IX.13.) számon önkormányzati rendeletei közé iktatja.

**3) Az elismerő cím és helyi kitüntetés alapításáról és adományozásának rendjéről szóló önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Régi a rendelet. Ami fontos volt, hogy az augusztus 20-i ünnepen lehetett csak a kitüntetést átadni, de cél, hogy más eseményen is lehessen kitüntetést átadni, pl. az október 23-i ünnepségen. Kérdezi, hogy van-e valakinek ehhez kérdése, észrevétele, javaslata?

**Varga József képviselő:** Az ideit akkor fogják átadni?

**dr. Temesvári Zsolt képviselő:** Hol lesz a helyszíne?

**Bíró Imre polgármester:** Igen, október 23-án az ünnepség után, az önkormányzati épületben adják át, már szervezés alatt áll.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**15/2023. (IX.13.) ÖNKORMÁNYZATI RENDELET**

Balatonszepezd Község Önkormányzata Képviselő–testülete az elismerő cím és helyi kitüntetés alapításáról és adományozásának rendjéről szóló 32/2005. (XII.16.) önkormányzati rendeletének módosításáról szóló rendelet–tervezetet elfogadja, és 15/2023. (IX.13.) számon önkormányzati rendeletei közé iktatja.

**4) Döntéshozatal sebességmérők telepítése tárgyában**

*Előterjesztő: Bíró Imre polgármester*

**Bíró Imre polgármester:** A nyáron a rendőrségtől kölcsön kaptak egy mobil sebességmérőt. Rendkívül jók voltak a tapasztalatok, már akkor lecsökkentették a sebességet, amikor a készüléket meglátták. Hatásos volt, ezért gondolták, hogy a gyalogátkelőhelyek környékére beszereznek ilyet. Egy mérő kevés, a falu hossza miatt három sebességmérőt tartana indokoltnak, így minden településrészre jutna. Több ajánlatot is kért, a legkedvezőbb a Speed Analitics Kft. 2.625.000 Ft + áfa összegű ajánlata a három mérőre, ebben benne van a szállítás és telepítés is. Napelemes, akkumulátoros mérőkről van szó egyébként. Kérdezi, hogy van-e valakinek ehhez kérdése, észrevétele, javaslata?

**dr. Temesvári Zsolt képviselő:** Csak egy irányból működik? Hol lesznek a mérők?

**Bíró Imre polgármester:** A készülék a telepített oldalon mér. Szepezdfürdőn a Révfülöp felől érkezőket mérné az egyikkel, a másikat a víriuszi strand gyalogátkelőjéhez tenné, a harmadikat pedig a Honvéd utcai kereszteződésbe, vagy az Arany János utca és 71-es főút kereszteződésébe, ezt majd még eldöntik.

**dr. Temesvári Zsolt képviselő:** Később kellene majd a másik irányból is.

**Bíró Imre polgármester:** Lehet majd. A rendőrség ajánlásával telepítik, a közútkezelőnek bejelentették.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**94/2023. (IX.12.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 71 sz. főúton telepítendő 3 db sebességmérő szállítása és felszerelése tárgyában a Speed Analytics Kft. (2117 Isaszeg, Alkotás u. 57.) összesen 2.625.000 Ft + áfa összegű ajánlatát elfogadja.

A szükséges forrást a 2023. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés aláírására.

Határidő: azonnal

Felelős: polgármester

**5) Vízvezetési szolgalom alapítása a DRV Zrt. javára**

*Előterjesztő: Bíró Imre polgármester*

**Bíró Imre polgármester:** A DRV Zrt. kérte, hogy a javaslatban szereplő ingatlanokra a testület a víz- és szennyvízvezetési szolgalmi jog bejegyzésére irányuló jóváhagyó határozatát hozza meg. Egy éve voltak itt, ami anyagot elé tettek, azt aláírta. Most kéri tőlük a földhivatal a határozatot. Kérdezi, hogy van-e valakinek ehhez kérdése, észrevétele, javaslata?

**Varga József képviselő:** Nem érti, hogy miért is kell?

**Bíró Imre polgármester:** Önkormányzati tulajdonú ingatlanokról van szó.

**Szántó Szilvia irodavezető:** Meglévő vezetékekről van szó, most érnek el ahhoz, hogy a papírmunkát is befejezzék a DRV-nél.

**dr. Temesvári Zsolt képviselő**: Sajnos tájékozatlan ebben a kérdésben, nem lehetne még egy konzultációt kérni?

**dr. Kiss Balázs Tamás aljegyző**: Azt gondolja, nincs is döntési helyzetben a testület, ha itt van a már meglévő vezeték, akkor valószínűleg a szolgalmi jogot jogszabály is előírja. A vezeték elkészült valamikor, a jogalapot most teremtik meg, a megállapodásokat pedig polgármester úr már aláírta.

**Bíró Imre polgármester**: Az önkormányzatnak nem lehet hátránya belőle, a vezetékek pedig már itt vannak.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 3 igen szavazattal – 1 tartózkodás mellett – az alábbi határozatot hozza:**

**95/2023. (IX.12.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete

• a Balatonszepezd belterület 102 hrsz-ú ingatlan tekintetében 5 m2;

• a Balatonszepezd belterület 103/2 hrsz-ú ingatlan tekintetében 317 m2;

• a Balatonszepezd belterület 828/1 hrsz-ú ingatlan tekintetében 148 m2; (víz), 132 m2 (szennyvíz);

• a Balatonszepezd belterület 828/8 hrsz-ú ingatlan tekintetében 471 m2; (víz), 615 m2 (szennyvíz);

• a Balatonszepezd belterület 1114/19 hrsz-ú ingatlan tekintetében 487 m2;

területnagyságban a Magyar Állam javára (szolgalmi jog gyakorlója a DRV Zrt.) víz- és szennyvízvezetési szolgalmi jogot alapít.

Felhatalmazza a polgármestert vízvezetési szolgalmi jogi megállapodások és az ahhoz kapcsolódó változási vázrajzok aláírására.

Határidő: azonnal

Felelős: polgármester

**6) Bursa Hungarica Felsőoktatási Önkormányzati Ösztöndíjrendszer 2024. évi fordulójához történő csatlakozás**

*Előterjesztő: Bíró Imre polgármester*

**Bíró Imre polgármester:** A Bursa Hungarica Ösztöndíjrendszerhez minden évben csatlakoznak. A hátrányos helyzetű fiatalokat segítik ezzel, tavaly 2 fő kapott támogatást. Kérdezi, hogy van-e valakinek ehhez kérdése, észrevétele, javaslata?

*Varga József képviselő elhagyja az üléstermet, a képviselő-testület 3 fővel folytatja a munkát.*

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat szavazásra teszi fel.*

**Balatonszepezd Község Önkormányzata Képviselő-testülete 3 igen szavazattal – egyhangúlag – az alábbi határozatot hozza:**

**96/2023. (IX.12.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2024. évre csatlakozik a Bursa Hungarica Felsőoktatási Önkormányzati Ösztöndíj-pályázathoz.

Felhatalmazza a polgármestert a csatlakozásról, valamint az elektronikus adatbázis használatáról szóló Nyilatkozat aláírására és a pályázati kiírás közzétételére.

Határidő: 2023. szeptember 29.

Felelős: polgármester

*Varga József képviselő visszajön az ülésterembe, a képviselő-testület 4 fővel folytatja a munkát.*

**7) Kötelező felvételt biztosító általános iskolai körzethatárok véleményezése**

*Előterjesztő: Bíró Imre polgármester*

**Bíró Imre polgármester:** A következő tanév felvételi körzeteinek megállapítását minden évben véleményezik. A kötelező felvételt biztosító általános iskola továbbra is a Bozzay Pál Német Nemzetiségi Nyelvoktató Általános Iskola. Kérdezi, hogy van-e valakinek ehhez kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**97/2023. (IX.12.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonfüredi Tankerületi Központ által összeállított, Balatonszepezd Község közigazgatási területére vonatkozó kötelező felvételt biztosító általános iskolai körzethatárral egyetért, annak módosítását a következő (2024/2025.) tanévre vonatkozóan nem tartja szükségesnek.

A Zánkai Közös Önkormányzati Hivatal Jegyzőjének nyilvántartásában Balatonszepezd településen lakóhellyel, ennek hiányában tartózkodási hellyel rendelkező, hátrányos helyzetű általános iskolába járó gyermek nem szerepel.

Határidő: 2023. október 15.

Felelős: polgármester

**Vegyes ügyek**

**dr. Temesvári Zsolt képviselő**: Bejelentést kapott, hogy a Szegedi közben és a Becsei közben kimosta az utat a víz.

**Bíró Imre polgármester:** Útjavítási munkák folynak, a külterületi út felújítása is folyamatban van. Az összes utat szeretné megvizsgáltatni, indikatív ajánlatokat próbál kérni, hogy lássák, mennyibe kerülnek. Új közbeszerzési eljárást feltételez, de terv, hogy azok a szakaszok is pótlódjanak, amik kimaradnak. Egy kivitelező megnézné az összes többi utat. Van egy Magyar Falu Programos pályázat a Dobó utcára is, erről kb. 2 hét múlva lesz információ. Ez egy csomag, erre lehetne indítani egy közbeszerzési eljárást, amely nagy lépés lenne az infrastrukturális hálózat fejlesztésére. A belterületi rész lakói is elégedettek lennének és minden településrészen tudnának fejleszteni.

**Varga József képviselő**: A csapadékvíz elvezetése is nagyon fontos az utak mellett.

**Bíró Imre polgármester**: Pénze lenne rá a településnek, mert ezeket többségében önerőből kell megoldani. Ha összeáll a terv, akkor kerülhet majd a testület elé.

**Varga József képviselő**: A csatornát kellene előtérbe helyezni.

**Bíró Imre polgármester**: Átgondoltan kell megcsinálni, nehogy az új utat fel kelljen bontani a csatorna miatt, összhangba kell hozni az utak javításával. Fokozatosan küldözgeti az előkészítéseket.

**Varga József képviselő**: A korábbi csatornatervet készítő mérnököt kellene megkeresni.

**Bíró Imre polgármester**: Szeretné előbb a meglévő projekteket lezárni, elég sok van folyamatban. Utána tovább tudnak lépni.

**Varga József képviselő**: Ez még csak a tervezés lenne, ezt el lehetne indítani a megbeszélés szintjén.

**Bíró Imre polgármester**: Ennek nincsen akadálya. A Magyar Falu Programban is ígérték, hogy lesz rá forrás csatornázásra. Szerencsére nincs olyan sok rész, ami kimaradt.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 13.40 órakor bezárja.

**K.m.f.**

**Bíró Imre dr. Varga Viktória**

polgármester jegyző